om den holdning, Unionen skal indtage i arbejdsgruppen for deltagerne i OECD-arrangementet om offentligt støttede eksportkreditter med hensyn til regler for værdiansættelse i henhold til markedsbenchmarks

BEGRUNDELSE

1.BAGGRUND FOR FORSLAGET

Forslagets begrundelse og formål

OECD-arrangementet vedrørende offentligt støttede eksportkreditter ("arrangementet") er en "gentlemanaftale" mellem Australien, Canada, Den Europæiske Union, Japan, (Republikken) Korea, New Zealand, Norge, Schweiz og USA. Brasilien er ikke medlem af OECD, men er dog deltager i arrangementets sektoraftale om eksportkreditter til civile fly.

Hovedformålet med arrangementet er at fastlægge rammerne for en ordnet anvendelse af offentligt støttede eksportkreditter. I praksis betyder det at skabe lige vilkår, hvorved konkurrencen er baseret på pris og kvalitet af de eksporterede varer og ikke de finansielle betingelser, der stilles. Endvidere sigter det mod at fjerne subsidier og handelsforvridninger i forbindelse med offentligt støttede eksportkreditter.

Arrangementet blev oprettet i 1978 på grundlag af eksportkreditten "Konsensus", som en række OECD-lande blev enige om i 1976. Før den tid skabte de manglende regler grundlag for konkurrence mellem regeringer om at give de mest fordelagtige finansielle betingelser til støtte for eksportører, som konkurrerede om handelskontrakter, hvilket førte til, at der opstod finansielle subsidier og potentielle handelsforvridninger. Arrangementet sætter begrænsninger for betingelser og vilkår for offentligt støttede eksportkreditter og ydelsen af bunden bistand. Arrangementet ajourføres regelmæssigt under hensyntagen til bl.a. den politiske udvikling og udviklingen på de globale finansmarkeder.

Retningslinjerne for værdiansættelse i henhold til markedsbenchmarks giver vejledning i fastsættelse af præmier ved transaktioner, der omfatter debitorer i kategori 0-lande, højindkomst-OECD-lande og højindkomstlande i euroområdet. De nuværende retningslinjer for værdiansættelse i henhold til markedsbenchmarks i arrangementet blev fastsat som led i Malzkuhn-Drysdale-pakken, der trådte i kraft i september 2011. Selvom de aktuelle retningslinjer danner rammer for ikke at underbyde priserne på det private marked, er fortolkningsmulighederne og fremkomsten af forskellige praksisser blandt deltagerne i arrangementet stadig betydelige. Det forslag, OECD's sekretariat har fremsat, formandens reviderede forslag til regler for værdiansættelse i henhold til markedsbenchmarks, vil give klarere retningslinjer og dermed forbedre de lige vilkår i OECD.

Sammenhæng med gældende bestemmelser på det politiske område

Hvis forslaget bliver godkendt, vil det erstatte de nuværende retningslinjer for værdiansættelse i henhold til markedsbenchmarks i arrangementet og samtidig overholde arrangementets nuværende struktur.

Godkendelsesbeslutningen vil blive taget af arbejdsgruppen for deltagerne i arrangementet vedrørende offentligt støttede eksportkreditter. Den Europæiske Unions holdning vil blive fremsat af Kommissionen.

OECD's deltagere i arrangementet vil sandsynligvis blive enige om formandens reviderede forslag til regler om værdiansættelse i henhold til markedsbenchmarks på deres ordinære møde medio november 2016 eller gennem en skriftlig procedure i tæt tilknytning til mødet og vil vedtage de nødvendige ændringer i OECD-arrangementet med det formål at gennemføre de nye regler senest den 1. februar 2017. Da forhandlingerne er blevet afsluttet med succes, og formandens reviderede forslag til regler for værdiansættelse i henhold til markedsbenchmarks er fremsat til beslutning, er det af afgørende betydning, at Den Europæiske Union nu bemyndiges til at formalisere sin godkendelse af det nuværende forslag om værdiansættelse i henhold til markedsbenchmarks og ændringerne i OECD-arrangementet.

Den nye udgave af arrangementet vil blive indarbejdet i EU's regelværk ved en delegeret retsakt. OECD-arrangementet og dets bilag med ændringer har retsvirkninger i Unionen i medfør af Europa-Parlamentets og Rådets forordning (EU) nr. 1233/2011. Artikel 2 i forordning (EU) nr. 1233/2011 fastslår at: "Kommissionen vedtager delegerede retsakter i overensstemmelse med artikel 3 vedrørende ændring af bilag II som følge af ændringer af retningslinjerne, hvorom deltagerne i arrangementet er nået til enighed".

Sammenhæng med andre EU-politikker

Ikke relevant.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

Retsgrundlag

OECD-arrangementet er en gentlemanaftale mellem EU og de øvrige otte deltagere (USA, Canada, Japan, Korea, Norge, Schweiz, New Zealand og Australien). Arrangementet og dets bilag og efterfølgende ændringer heraf er indarbejdet i EU-lovgivningen i henhold til artikel 1 og 2 i Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF. Arrangementet og dets bilag samt ændringerne heraf har således retsvirkninger som omhandlet i artikel 218, stk. 9, i TEUF (jf. Domstolens dom af 7. oktober 2014 i sag C-399/12, Tyskland mod Rådet (OIV), præmis 63). Hovedformålet med arrangementet er som anført i dets artikel 1 at fastlægge rammerne for en ordnet anvendelse af offentligt støttede eksportkreditter samt at fremme lige vilkår og loyal konkurrence mellem eksportører i hele verden og dermed at lette og regulere den internationale handel og især eksportpolitikken, jf. artikel 207 i TEUF. Af denne grund er det nødvendigt, at Rådet træffer en afgørelse på grundlag af artikel 207 og artikel 218, stk. 9, i TEUF for at fastlægge den holdning, der skal indtages på vegne af Den Europæiske Union i OECD's arbejdsgruppe for deltagerne i arrangementet vedrørende offentligt støttede eksportkreditter.

Nærhedsprincippet (for områder, der ikke er omfattet af enekompetence)

OECD's arrangement er en del af medlemsstaternes handelspolitik, som henhører under EU's enekompetence.